Uudessa virka-apulaissa määritellään Puolustusvoimien virka-aputehtävissä käyttämä aseistus. Tarkemmin aseistuksesta säädetään valtioneuvoston asetuksessa. Virka-avussa käytettävän aseistuksen tulee aina olla kyseiseen poliisitehtävään soveltuva. Virka-apulaissa aseistus jaotellaan kolmeen eri kategoriaan: 1) sotilaan henkilökohtainen aseistus 2) henkilökohtaista aseistusta jonkin verran voimakkaampi aseistus ja 3) sotilaallinen aseistus.
Lähtökohtaisesti virka-avussa voidaan käyttää ainoastaan sotilaan henkilökohtaista aseistusta, jolla tarkoitetaan yksittäisen sotilaan kannettavaksi tarkoitettuja ampuma-aseita, jotka eivät olennaisesti poikkea poliisin voimankäyttövälineistä ja joiden vaikutus on rajattavissa tarkasti yksilöityyn kohteeseen sivullisille ilmeistä vaaraa aiheuttamatta. Käytännössä aseistus vastaa poliisilla käytössä olevaa aseistusta ja sisältää esimerkiksi pistoolit ja rynnäkkökiväärin. Aseellinen virka-apu on käytännössä erittäin harvinaista.
Erikseen säädetyissä, poikkeuksellisissa vaativan virka-avun tilanteissa on mahdollista käyttää henkilökohtaista aseistusta voimakkaampaa aseistusta. Tällaisenkin aseistuksen tulee aina soveltua kyseisen poliisitehtävän suorittamiseen ja aseen vaikutuksen olla rajattavissa tarkasti yksilöityyn kohteeseen sivullisille ilmeistä vaaraa aiheuttamatta. Tällaisia aseita ovat esimerkiksi raskas tarkkuuskivääri ja kevyt kertasinko.